Verið að hræða borgarbúa (JGH)

Dagur B. Eggertsson og Samfylking eiga að hafa dug í sér til að slíta samstarfi við Jón Gnarr og Besta flokkinn. Dagur ber ábyrgð á því að Jón Gnarr situr sem borgarstjóri og hvernig hann stýrir, eða stýrir öllu heldur ekki, borginni. Dagur og Samfylking sýnast hins vegar mjög sátt við framgöngu og störf borgarstjórans og hvernig virðing embættisins vex dag frá degi.

Raunar er viðtal við þá Jón Gnarr og Einar Örn Benediktsson borgarfulltrúa Besta flokksins í Fréttatímanum í morgun. Ekki veit ég hvers vegna blaðið ræddi ekki við Jón Gnarr einan. Það er önnur Ella.

Einar Örn kvartar yfir því að gömlu stjórnmálaflokkarnir séu að hræða borgarbúa með því að segja að þau í Besta flokknum séu óhæf. Viðtalið ber yfirskriftina: Besti flokkurinn svarar fyrir sig.

Þeir flokksbræður segja að stjórnmálamenn gömlu flokkanna leggi ofuráherslu á hernaðarlist og valdaklæki á kostnað „þekkingar og rökræðna“. Takið eftir að þeir kvarta yfir að þekking og rökræður víki hjá gömlu flokkunum.

Viðtalið er tekið eftir viðtal Ríkissjónvarpsins sl. þriðjudagskvöld við Jón Gnarr um málefni Orkuveitu Reykjavíkur og mörgum hefur eðlilega orðið tíðrætt um. Þar sagði borgarstjóri að þetta væru einhverjir talnaleikir sem hann kynni ekki að útskýra og hann myndi ekki einu sinni hvað orðin hétu sem væru notuð til þess að setja svona upp.

Í sjálfu sér komu svör Jóns Gnarr við RÚV efnislega ekki á óvart. Hann hefur svarað á þessum nótum frá upphafi – sem og í kosningabaráttunni. Þetta er bara hann í embætti borgarstjóra.

Honum líður augljóslega illa í borarstjóraembættinu og hefur engan áhuga á því. Helstu mál bæjarfélaga núna eru fjármál og á þeim hefur Jón Gnarr síst áhuga.

Jón Gnarr er góður leikari og sniðugur að semja grínþætti. Þar er hann að leika. En hann er ekki góður borgarstjóri. Nema fólki finnist að borgarstjóri eigi hvorki að hafa áhuga á starfinu né þekkingu á fjármálum. Í venjulegu fyrirtæki væri búið að segja honum upp.

Sumum finnst raunar einmitt mjög flott við Jón Gnarr þegar hann segir hreinskilnislega: Ég skil ekki.

Jón Gnarr lét þó í það skína í kosningabaráttunni að hann hefði þó það mikið vit á fjármálum að hann ætlaði ekki að hækka útsvarið – sem hann er einmitt að gera núna.

Gerum ekki mikið veður út af því. Jón Gnarr er örugglega ekki fyrsti stjórnmálamaðurinn sem segist ekki ætla að hækka skatta en hækkar þá. Hann sagði líka í kosningabaráttunni að hann ætlaði að svíkja öll loforð. Það þótt fyndið. Ekki hægt að rukka hann um nein kosningaloforð eftir kosningar.

Enda heyrist mér að þeir sem kusu Jón Gnarr sé bara ánægðir með hann – ekki síst eftir viðtalið á RÚV – og hann sé þegar öllu er á botninn hvolft rétti maðurinn sem borgarstjóri og oddviti borgarstjórnarinnar. Flottur fír.

Hann er þeirra vonarstjarna í pólitíkinni og „so what“ þótt hann hafi engan áhuga á helstu málefnum borgarinnar – hvað þá fjármálum hennar.

Mér heyrist líka að fylgismenn Jóns Gnarr taki undir með foringja sínum og Einari Erni í Fréttatímanum um að það sé verið að hræða borgarana með því að segja að Besti flokkurinn sé óhæfur.

Og meira til; að þeir borgarbúar, sem hafa ekki álit á Jóni Gnarr sem borgarstjóra, éti það hugsunarlaust upp, eins og venjulega, eftir gömlu stjórnmálaflokkunum.

Svo er að skilja að andstæðingar Jóns hafi ekki getu til að sjá, heyra og skynja þegar rætt er við Jón Gnarr í fréttatímum – og draga eigin ályktanir af frammistöðunni. Þetta eru heilaþvegnir kjósendur sem hafa gleypt við hræðsluáróðri gömlu flokkana um að Besti flokkurinn sé óhæfur.

Sjálfsagt hafa kjósendur í Reykjavík lítinn áhuga á svari um fjármál Orkuveitunnar (sem auðvitað ekkert hefur verið fjallað um).

Hver vill heyra svar um að heildarskuldir Orkuveitunnar séu um 210 milljarðar króna og að fyrirtækið þurfi að borga 25 til 30 milljarða á ári í afborganir en eigi ekki nema 13 til 15 milljarða á ári til að greiða þær?

Fyrirtækið þurfi þess vegna að fara til peningakarlanna og endurfjármagna skuldirnar. Og ef stígið verði á bremsurnar í fjárfestingum geti Orkuveitan borgað niður skuldir sínar á 15 til 16 árum.

Það hefði meira að segja verið hægt að setja þennan texta inn í handrit. En hvers vegna ekki frekar að neita viðtali um fjármál og Orkuveituna og vísa á einhvern annan – t.d. þennan sem stóð fyrir aftan og hvíslaði.

Besti flokkurinn hefur svarað fyrir sig. Niðurstaða: Gömlu stjórnmálaflokkarnir eru að hræða borgarbúa með því að Jón Gnarr og þau í Besta flokknum séu óhæf.

Það sem verra er; heilaþvegnir borgarbúar sem sjá ekki og skynja ekki – og gleypa allt hrátt frá flokksmaskínunni – gleypa líka við þessum lymskulega hræðsluáróðri.

„Mig langar ekki til þess að þetta sé svona – en þetta er raunveruleikinn.“

Jón G. Hauksson

[email protected]